Il-Kummissjoni Interdjoċesana Ambjent issuġġeriet li l-Membri Parlamentari jibdew jitħallsu b'tali mod li ma jkollhomx għaliex iduru fuq in-negozjanti jew l-iżviluppaturi għall-pjaċiri li eventwalment ikollhom jissarrfu fi pjaċiri mill-politiċi. Din kienet waħda mir-rakkomandazzjonijiet tal-Kummissjoni tal-Knisja, maħruġin fl-okkażjoni tax-Xahar tal-Ħolqien, li jaħbat mil-lum, l-1 ta' Settembru sal-4 ta' Ottubru. Il-Kummissjoni kkwotat id-dokument tal-Papa Franġisku Laudato Si fuq il-klijenteliżmu, u qalet li dan iwassal għal "… forom ta' korruzzjoni li jaħbu l-impatt ambjentali veru ta' proġett partikolari, bi skambju għal favuri, spiss iwasslu għal ftehimiet strambi li jippruvaw jevitaw milli jinfurmaw lill-pubbliku jew minn dibattitu iktar fil-fond." Huwa għalhekk li ġie rakkomandat bdil fil-mod kif jitħallsu d-Deputati Parlamentari. Stqarret li quddiem kif u lil min jingħataw ċerti permessi, ma tistax ma tistaqsix jekk ikunx hemm xi obbligazzjonijiet marbutin mad-donazzjonijiet li jsiru lill-partiti. Filwaqt li dawn l-intriċċi huma komuni mad-dinja kollha, il-Kummissjoni qalet li jinħassu aktar f'pajjiż żgħir bħal Malta. Lil hinn minn dan, il-Kummissjoni rrakkomandat li l-Parlament jintroduċi liġi li permezz tagħha l-partiti politiċi jkunu finanzjati parzjalment minn fondi tal-Istat. B'hekk, spjegat il-Kummissjoni, jonqos ir-riskju li partit politiku jsawwar politika nazzjonali li tiffavorixxi lil min "ikun qed jippompja l-flus lill-partit." Aqra aktar Filmat: M'għandhiex tingħata impressjoni mod fuq l-ambjent u jsir mod ieħor – KA Rakkomandazzjoni oħra tagħti ħarsa lejn il-kunsilli lokali. Tgħid li dawn taw prova li huma aktar kapaċi mill-Aworità għall-Ambjent u r-Riżorsi (ERA) u mill-Awtorità tal-Ippjanar (PA), li jpoġġu l-interessi tar-residenti qabel dawk partiġġjani u ta' żviluppaturi bla skruplu. Il-Kummissjoni temmen li l-Gvern missu jagħti aktar setgħa lill-kunsilli lokali f'deċiżjonijiet marbutin mal-lokalità tagħhom, biex il-kunsill ikollu s-setgħa li jwaqqaf jew jirrevedi proġetti maġġuri ta' żvilupp. L-aħħar rakkomandazzjoni hija li jitħejja Pjan ta' Żvilupp Sostenibbli (li jieħu post il-Pjan Strateġiku dwar l-Ambjent u l-Iżvilupp – SPED) li wara konsultazzjoni pubblika, jiġi approvat minn żewġ terzi tal-Membri tal-Kamra u jkun implimentat minn min ikun fil-Gvern. Xogħol min ikun fl-Oppożizzjoni jkun dak li jiżgura li l-miri qed jintlaħqu. Fl-2020 "L-awtoritajiet u l-iżviluppaturi saru qishom il-kelliema ta' xulxin" – Kummissjoni tal-Knisja Fl-istqarrija tagħha, il-Kummissjoni Interdjoċesana Ambjent tgħid li l-istorja turina li l-ebda naħa tal-Kamra tal-Parlament Malti ma tista' tqis lilha nnifisha bħala xi paladin tal-ambjent. "Id-difiża ġenwina tal-ambjent, fil-maġġoranza assoluta tal-każi, dejjem waqgħet fuq dahar l-NGOs, id-diversi kunsilli lokali li kellhom il-kuraġġ jitkellmu lil hinn mill-interessi dojoq partiġġani, u ċ-ċittadini ta' kuxjenza," irriflettiet il-Kummissjoni, u kompliet tgħid li meta l-politiċi jiddeċiedu li jindirizzaw kwistjonijiet ambjentali, minbarra l-ħafna diskors ta' retorika, aktar jinteressahom f'kompetizzjoniet ta' min igara l-aktar ħama lejn in-naħa l-oħra minflok sforzi sinċieri sabiex jingħaqdu għall-ġid ta' din id-dar komuni. Minkejja dan, il-Kummissjoni nnutat sinjali ta' tama wkoll. Fl-2019, pereżempju, rat kif diversi komunitajiet ingħaqdu biex jgħidu 'le' għal żvilupp li mhux sostenibbli fil-lokalità tagħhom. B'sodisfazzjon, il-KA nnutat li dan il-qawmien kompla jikber. Dawn l-oġġezzjonijiet, issoktat tgħid, huma evidenza ċara li: aktar u aktar nies huma mxebbgħa mill-ammont eċċessiv ta' żvilupp f'Malta; mit-tnaqqir ta' spazji naturali miftuħa; li ma jkunux ikkonsultati bis-serjetà dwar proġetti li jkunu se jħallu impatt serju fuq il-kwalità tal-ħajja tagħhom; li r-rapporti dwar l-impatti tal-proġetti jew ma jsirux, jew inkella jinżammu moħbija; mill-arroganza ta' żviluppaturi li qisu ħadd ma jista' għalihom; mill-propaganda qarrieqa li l-progress ta' Malta jiddependi kważi għal kollox fuq l-industrija tal-bini. Il-Kummissjoni Interdjoċesana Ambjent temmet l-istqarrija tagħha billi stiednet lil min hu involut fit-teħid tad-deċiżjonijiet sabiex jirrifletti fuq kif jixtieq li l-ġenerazzjonijiet ta' wara jiftakruh – jekk hux bħala dak li biegħ il-futur tagħhom għall-flus, jew bħala eroj li ħadha kontra l-kurrent għal futur hieni u ġust. Fl-2017 20 proposta għall-partiti politiċi mill-Kummissjoni Interdjoċesana Ambjent Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_613067ebb8a7e_rand.td-a-rec-img{text-align:left}.td_uid_3_613067ebb8a7e_rand.td-a-rec-img img{margin:0 auto 0 0}